TFEXประกาศงดออกออปชันสิ้นสุดก.ย.56
TFEX งดสร้างสัญญาออปชันที่หมดอายุเดือน ก.ย. 2556 ตามแผนปรับสัญญาออปชัน ลดความซับซ้อน หวังกระตุ้นสภาพคล่องซื้อขาย
27 ก.ย. 2555

TFEX งดสร้างสัญญาออปชันที่หมดอายุเดือน ก.ย. 2556 ตามแผนปรับสัญญาออปชัน ลดความซับซ้อน หวังกระตุ้นสภาพคล่องซื้อขาย
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ตั้งแต่วันที่ 27 ก.ย.นี้ TFEX จะงดการสร้างออปชันที่สิ้นสุดอายุเดือน ก.ย. 2556 ซึ่งปกติจะออกมาเพื่อทดแทนสัญญาออปชันที่หมดอายุลง เพื่อให้เป็นไปตามแนวทางปรับลดสัญญาของ SET50 Options เป็นไม่เกิน 6 เดือน จากเดิม 12 เดือน และเริ่มเปิดให้ซื้อขายตั้งแต่วันที่ 29 ต.ค.นี้ 
ดังนั้น ในวันที่ 27 ก.ย.ปีนี้ SET50 Options จะมีสัญญาที่สิ้นสุดอายุในเดือน ธ.ค. 2555 มี.ค. 2556 และ มิ.ย. 2556
ทั้งนี้ ในวันที่ 29 ต.ค. SET50 Options โฉมใหม่ซึ่งมี 4 อายุสัญญา ได้แก่ สัญญาที่ครบกำหนดอายุ 1, 2, 3 เดือนจากปัจจุบันและเดือนสุดท้ายของไตรมาสถัดไปก็จะเริ่มเปิดซื้อขาย โดยจะมีสัญญาที่สิ้นสุดอายุเดือน พ.ย. 2555 ธ.ค. 2555 (เป็นของเดิม) ม.ค. 2556 และ มี.ค. 2556 (เป็นของเดิม) 
สัญญาที่สิ้นสุดอายุเดือน มิ.ย.ปีหน้า ที่เป็นของเดิมนั้นจะยังคงอยู่จนกว่าจะหมดอายุ การปรับอายุสัญญาให้สั้นลงนี้เป็นการเปลี่ยนแปลงที่สอดคล้องกับออปชันที่มีการซื้อขายในตลาดแถบเอเชีย
นอกจากนี้ จะขยายช่วงของราคาใช้สิทธิให้กว้างขึ้นเป็น 25 จุด และมีราคาใช้สิทธิลดลงเหลือเพียง 5 ระดับ ครอบคลุมระดับดัชนี SET50 ของวันทำการก่อนหน้าได้กว้างถึง 50 จุด ทั้งในกรณีที่ดัชนีปรับตัวขึ้นและปรับตัวลดลง ละคาดหวังว่าผู้ลงทุนสามารถเลือกซื้อขาย SET50 Options ได้ง่ายขึ้น และคาดว่าจะมีส่วนช่วยให้สภาพคล่องการซื้อขายของออปชันเพิ่มขึ้น เนื่องจากสัญญามีความซับซ้อนน้อยลง